**PROCEDURA LIGJORE E PËRZGJEDHJES SË TRAJNERËVE/EKSPERTËVE**

**TË PROGRAMIT TË FORMIMIT VAZHDUES**

1. **Hyrje**

Shkolla e Magjistraturës ka për qëllim të ofrojë nivelin më të lartë të trajnimit teorik dhe praktik, duke krijuar dhe mbajtur një skuadër të zgjedhur të trajnuesve/ekspertëve për të arritur synimet në Formimin Vazhdues, duke u përqendruar në një numër specifik objektivash. Mënyra aktuale për rekrutimin e trajnerëve/ekspertëve parashikohet në ligjin nr. 115/2016, datë 03.11.2016 “*Për organet e qeverisjes së sistemit të drejtësisë*” dhe në Rregulloren e Brendshme të Shkollës së Magjistraturës së Republikës së Shqipërisë. Në këto gjenden të renditura kriteret dhe procedura për përzgjedhjen e tyre.

Stafi trajnues i Shkollës së Magjistraturës së Republikës së Shqipërisë rekrutohet nga radhët e trajnerëve/ekspertëve dhe specialistëve me eksperiencë në fushën akademike; në organet e sistemit gjyqësor apo prokurorisë; me avokatë e juristë me nivel profesional dhe aftësi pedagogjike, si dhe me personalitete të spikatura në fushën e së drejtës.

1. **Dokumentacioni**
* Çdo i interesuar që merr dijeni përmes shpalljes publike ose nga njoftime të tjera të Shkollës së Magjistraturës dhe mendon se plotëson kriteret ligjore, paraqet dokumentacionin e kërkuar, si dhe deklaratën individuale lidhur me plotësimin e kritereve ligjore.
* Në dokumentacion përfshihet:
* Kërkesë zyrtare në format fizik apo elektronik apo nëpërmjet aplikimit në web;
* Një kopje e jetëshkrimit, duke specifikuar eksperiencën dhe trajnimet e marra, pjesëmarrjen në konferenca apo botime;
* Titulli i temës, çështjes apo nënçështjes për të cilën kërkojnë të japin ekspertizën e tyre;
* Metodologjia që do të përdoret në trajnim;
* Një përshkrim (i shkurtër) problemor i çështjeve të kursit trajnues apo çështjes që kanë zgjedhur (mini modul);
* Deklarata individuale e ekspertit.
1. **Procedura e përzgjedhjes**

Trajnerët/ekspertët emërohen nga Këshilli Drejtues, me propozim të Drejtorit ose të anëtarëve të Këshillit Drejtues të Shkollës, pasi janë shqyrtuar më parë nga Këshilli Pedagogjik.

Ky proces përfshin fazat si më poshtë:

* Shpallja e vendeve vakante dhe nevojave të Formimit Vazhdues të gjyqtarëve dhe prokurorëve në fillim ose vijim të çdo viti akademik.

Shpallja publikohet në faqen zyrtare të Shkollës ([www.magjistratura.edu.al](http://www.magjistratura.edu.al)) te rubrika “Njoftime”.

* Vlerësimi paraprak i kritereve sipas deklaratës dhe dokumentacionit të kandidatit/es nga sekretaria shkencore e Trajnimit Vazhdues dhe kancelari i Shkollës;
* Kalimi i dosjes për shqyrtim dhe vlerësim Këshillit Pedagogjik;
* Hartimi i listës së kandidatëve të përzgjedhur nga Këshilli Pedagogjik bazuar në këto kritere (dhe në pikat për secilin kriter): \*të dhënat profesionale: \*aktiviteti akademik; \*punimet e botuara; \*njohja e gjuhës së huaj dhe rrjedhshmëria në të folur; dhe në përfundim, paraqitja e saj Drejtorit të Shkollës së Magjistraturës;
* Propozimi i kandidatëve që plotësojnë kriteret nga Drejtori i Shkollës së Magjistraturës në Këshillin Drejtues;
* Miratimi i listës nga Këshilli Drejtues. Kandidati bëhet pjesë e grupit të ekspertëve të Programit të Trajnimit Vazhdues dhe nënshkruan kontratën me Shkollën e Magjistraturës.